ROZHODNUTIE RADY
z 27. apríla 2009,
ktorým sa v súlade s článkom 104 ods. 8 zmluvy ustanovuje, či Spojené kráľovstvo v reakcii na odporúčanie Rady z 8. júla 2008 podľa článku 104 ods. 7 prijalo účinné opatrenia
(2009/409/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 8,
so zreteľom na odporúčanie Komisie,
keďže:
(1)
Podľa článku 104 zmluvy majú členské štáty predchádzať nadmerným deficitom verejných financií.
(2)
Podľa bodu 5 protokolu o určitých ustanoveniach vzťahujúcich sa na Spojené kráľovstvo Veľkej Británie a Severného Írska sa povinnosť ustanovená v článku 104 ods. 1 zmluvy predchádzať nadmerným deficitom verejných financií nevzťahuje na Spojené kráľovstvo, pokiaľ sa nedostane do tretej etapy hospodárskej a menovej únie (1). V druhej etape hospodárskej a menovej únie sa od Spojeného kráľovstva podľa článku 116 ods. 4 zmluvy vyžaduje, aby sa snažilo predchádzať nadmerným deficitom.
(3)
Pakt stability a rastu je založený na dosiahnutí cieľa zdravých verejných financií ako prostriedku posilňovania podmienok cenovej stability a silného udržateľného rastu smerujúceho k vytváraniu pracovných miest. Pakt stability a rastu obsahuje nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (2), ktoré bolo prijaté s cieľom podporiť rýchle odstránenie nadmerných deficitov verejných financií.
(4)
Cieľom reformy Paktu stability a rastu z roku 2005 bolo posilniť jeho účinnosť a hospodárske základy, ako aj zabezpečiť dlhodobú udržateľnosť verejných financií. Malo sa ňou zaistiť, aby sa vo všetkých krokoch v rámci postupu pri nadmernom deficite v plnej miere zohľadňovala najmä hospodárska a rozpočtová situácia. V tomto zmysle Pakt stability a rastu vytvára rámec na podporu vládnych politík zameraných na rýchle obnovenie zdravej rozpočtovej pozície so zreteľom na hospodársku situáciu.
(5)
Rada rozhodnutím 2008/713/ES (3) v súlade s článkom 104 ods. 6 rozhodla, že v Spojenom kráľovstve existuje nadmerný deficit.
(6)
V súlade s článkom 104 ods. 7 zmluvy a článkom 3 ods. 4 nariadenia (ES) č. 1467/97 Rada zároveň 8. júla 2008 prijala na základe odporúčania Komisie odporúčanie (4) pre orgány Spojeného kráľovstva, ktorým ich vyzvala, aby čo najskôr odstránili nadmerný deficit, najneskôr však do rozpočtového roku 2009/2010 znížením deficitu verejných financií pod 3 % HDP spoľahlivým a udržateľným spôsobom. Rada na tento účel odporúčala orgánom, aby zabezpečili štrukturálne zlepšenie aspoň o 0,5 % HDP v roku 2009/2010, a stanovila vláde Spojeného kráľovstva konečný termín na prijatie účinných opatrení na 8. január 2008.
(7)
Posúdenie opatrení, ktoré Spojené kráľovstvo prijalo na korekciu nadmerného deficitu do roku 2009/2010 v reakcii na odporúčanie Rady podľa článku 104 ods. 7, viedlo k týmto záverom:
a)
na základe odporúčania Rady z júla 2008 podľa článku 104 ods. 7 avizovali orgány Spojeného kráľovstva dodatočné diskrečné opatrenia, ktoré zvyšujú deficit. Vláda 16. júla 2008 oznámila odklad zvýšenia spotrebnej dane na palivá spojeného s infláciou, ktoré bolo plánované na október 2008, pričom odhadované ušlé príjmy v roku 2008/2009 predstavujú 0,05 % HDP. Dodatočné opatrenia, ktoré zvyšujú deficit vo výške 0,1 % HDP v roku 2009/2010, sa zaviedli v septembri 2008 aj prostredníctvom vyšších výdavkov na bývanie;
b)
vláda predstavila 24. novembra 2008 správu o predbežnom rozpočte na rok 2008. Čiastočne z dôvodu neočakávane silného negatívneho poklesu v dôsledku globálnej finančnej krízy, ktorá sa začala v jeseni 2007, sa v správe o predbežnom rozpočte navrhla výrazná revízia strednodobých makroekonomických prognóz smerom nadol. Vzhľadom na tieto makroekonomické súvislosti vláda avizovala ďalšie diskrečné fiškálne uvoľnenie zamerané na podporu hospodárstva vo výške približne 0,5 % HDP v roku 2008/2009 a 1,0 % HDP v roku 2009/2010. Opatrenia zahŕňali dočasné zníženie bežnej sadzby DPH, ktoré predstavuje približne polovicu stimulov, a urýchlenie investícii na začiatku rozpočtového obdobia;
c)
stimulačné opatrenia boli celkovo v súlade so stimulačnými opatreniami plánovanými v Pláne hospodárskej obnovy Európy, ktorý Európska rada schválila 11. decembra 2008;
d)
makroekonomické a fiškálne prognózy v aktualizácii konvergenčného programu Spojeného kráľovstva z roku 2008, ktorá bola predložená Komisii 18. decembra 2008, sa zhodovali s prognózami v správe o predbežnom rozpočte na rok 2008 a predpokladalo sa v nich ďalšie zvýšenie pomeru deficitu v roku 2009/2010 na 8,2 % HDP. Väčšia časť plánovaného zhoršenia verejných financií v roku 2009/2010 oproti predchádzajúcemu roku odráža dva čiastočne navzájom súvisiace faktory: po prvé celkový pokles HDP a po druhé výrazné straty daňových príjmov z dvoch doteraz najvýznamnejších zdrojov - finančného sektora a trhu s nehnuteľnosťami. Napriek tomu približne jedna tretina zvýšenia deficitu predpokladaného v programe v roku 2009/2010 odráža prijaté fiškálne stimulačné opatrenia;
e)
v aktualizácii konvergenčného programu z roku 2008 sa takisto predpokladá pomer dlhu verejných financií v roku 2009/2010 na úrovni okolo 60 % HDP, čo je výrazne vyššie ako pomer dlhu približne 46 %, ako ho predpovedali orgány Spojeného kráľovstva v marci 2008;
f)
v priebežnej predpovedi útvarov Komisie z januára 2009 sa v roku 2009/2010 plánuje deficit vo výške 9,5 % HDP, o 1,25 percentuálneho bodu vyšší ako v konvergenčnom programe, najmä vzhľadom na výrazne horšie makroekonomické hospodárske súvislosti predpokladané v predpovedi útvarov Komisie z januára 2009, pričom úroveň nominálneho HDP bude približne o 5 % nižšia. Medzitým z údajov týkajúcich sa verejných financií, ktoré boli uverejnené po priebežnej predpovedi útvarov Komisie z januára 2009, vyplýva, že výsledok verejných financií v roku 2008/2009 bude pravdepodobne horší, ako sa očakáva.
(8)
To vedie k záveru, že v situácii postupne sa zhoršujúcich hospodárskych podmienok orgány Spojeného kráľovstva zaviedli od júla 2008 dodatočné diskrečné opatrenia zvyšujúce deficit v súlade s Plánom hospodárskej obnovy Európy. Kombinovaný vplyv silného poklesu hospodárskeho rastu a stimulačných opatrení, ktoré prijali orgány Spojeného kráľovstva, viedol k podstatnému zhoršeniu rozpočtovej pozície Spojeného kráľovstva plánovanej na rok 2009/2010,
PRIJALA TOTO ROZHODNUTIE:
Článok 1
Spojené kráľovstvo neprijalo opatrenia v reakcii na odporúčanie Rady z 8. júla 2008 v lehote stanovenej v tomto odporúčaní.
Článok 2
Toto odporúčanie je určené Spojenému kráľovstvu Veľkej Británie a Severného Írska.
V Luxemburgu 27. apríla 2009